ນະຄອນຫຼວງ ວຽງຈັນ, ວັນທີ 20 ກັນຍາ 2018 - ສປປ ລາວ ຈະທົດສອບ ວິທີການໃໝ່ ໃນຄວາມພະຍາຍາມຫຼຸດຜ່ອນການຂາດໂພຊະນາການທີ່ເຮັດໃຫ້ເດັກຈະເລີນເຕີບໂຕຊ້າ ໂດຍຜ່ານແຜນງານ ຮ່ວມມືຫຼາຍຂະແໜງການ ແກ້ໄຂບັນຫາການຂາດໂພຊະນາການແບບປິ່ນອ້ອມ ແລະ ອີງໃສ່ຫຼັກຖານໃນການວາງແຜນ ແລະ ຈັດຕັ້ງປະຕິບັດ ໃນສີ່ແຂວງພາກເຫນືອ, ໂດຍໄດ້ຮັບການສະໜັບສະໜູນທຶນຈາກທະນາຄານໂລກ. ຜູ້ຕາງຫນ້າ ຈາກກະຊວງແຜນການ ແລະ ການລົງທຶນ, ກະຊວງກະສິກໍາ ແລະ ປ່າໄມ້, ກະຊວງໂຍທາທິການແລະຂົນສົ່ງ ແລະ ກະຊວງສາທາລະນະສຸກ ພ້ອມກັບ ທະນາຄານໂລກ ໄດ້ພົບປະກັນໃນມື້ນີ້ ເພື່ອປຶກສາຫາລືກ່ຽວກັບຍຸດທະສາດເພື່ອຜັນຂະຫຍາຍວິທີການດັ່ງກ່າວ, ເຊິ່ງບໍ່ພຽງແຕ່ມີເປົ້າຫມາຍປັບປຸງ ການດູແລສຸຂະພາບເທົ່ານັ້ນ ແຕ່ຍັງລວມໄປເຖິງ ການຜະລິດແລະບໍລິໂພກອາຫານທີ່ຫຼາກຫຼາຍ, ການປັບປຸງສຸຂະອະນາໄມ ແລະ ດຳເນີນໂຄງການສະຫວັດດີການສັງຄົມ.
ທະນາຄານໂລກ ຈະປັບປຸງໂຄງການທີ່ກຳລັງດຳເນີນຢູ່ ແລະ ຈະສ້າງໂຄງການໃຫມ່ຈຳນວນໜຶ່ງແນໃສ່ປັບປຸງບັນຫາດ້ານສຸຂະພາບ, ການປົກປ້ອງທາງສັງຄົມ, ນ້ໍາສະອາດ, ສຸຂາພິບານ ແລະ ສຸຂະອະນາໄມ, ແລະ ການຜະລິດກະສິກໍາ ເພື່ອສະໜັບສະໜູນ ແລະ ຊ່ວຍເຫຼືອ ຄົວເຮືອນໃນພື້ນທີ່ເປົ້າໝາຍໂຄງການແບບເປັນລະບົບ. ຍຸດທະສາດຫຼາຍຂະແຫນງການນີ້ ຈະເລີ່ມດຳເນີນການໃນສີ່ແຂວງພາກເຫນືອ ທີ່ມີອັດຕາການຂາດສານອາຫານສູງ: ເຊີ່ງມີ ແຂວງຊຽງຂວາງ, ຫົວພັນ, ຜົ້ງສາລີ ແລະ ອຸດົມໄຊ. ໃນບາງພື້ນທີ່ເຫຼົ່ານີ້, ການຂາດໂພຊະນາການ ມີຜົນກະທົບຕໍ່ເດັກອາຍຸຕ່ຳກ່ວາ ຫ້າປີ ເຖິງ 54 ເປີເຊັນ. ໂຄງການການລິເລີ່ມດັ່ງກ່າວ ແມ່ນສຸມໃສ່ 1,000 ມື້ທໍາອິດຂອງຊີວິດ ເຊິ່ງເປັນຊ່ວງໄລຍະສໍາຄັນທີ່ສຸດສໍາລັບການພັດທະນາຂອງເດັກໃນໄລຍະຕໍ່ໄປ.
ທ່ານ ປ.ອ.ກິແກ້ວ ຈັນທະບູລີ (Dr. Kikeo Chanthaboury), ຮອງລັດຖະມົນຕີ ກະຊວງແຜນການ ແລະ ການລົງທຶນ ແລະ ທັງເປັນປະທານຮ່ວມ ໃນກອງປະຊຸມ ກ່າວວ່າ "ການປັບປຸງໂພຊະນາການຂອງເດັກນ້ອຍຂອງພວກເຮົາ ຈະເປັນກຸນແຈສໍາຄັນ ຕໍ່ການບັນລຸເປົ້າຫມາຍ ເພື່ອເຮັດໃຫ້ປະເທດ ຫຼຸດພົ້ນຈາກສະຖານະພາບຄວາມດ້ອຍພັດທະນາ". "ການເຕີບໂຕທີ່ຂາດໂພຊະນາການ ບໍ່ພຽງແຕ່ເປັນບັນຫາດ້ານສຸຂະພາບສຳລັບເດັກນ້ອຍ, ແຕ່ມີຜົນກະທົບຕໍ່ຊັບພະຍາກອນມະນຸດໃນອານາຄົດ ຂອງປະເທດຊາດຂອງພວກເຮົາ. ພວກເຮົາຕ້ອງຮັບປະກັນໃຫ້ປະຊາຊົນລາວທຸກຄົນ ສາມາດເຕີບໂຕ ໄດ້ຢ່າງເຕັມສ່ວນ ທັງດ້ານຮ່າງກາຍ ແລະ ສະຕິປັນຍາ ເພື່ອກຽມພ້ອມຮັບມືກັບຄວາມທ້າທາຍແລະ ຮັບເອົາໂອກາດໃນອະນາຄົດ."
ວິທີການໃຫມ່ນີ້ ກ່ຽວຂ້ອງກັບການມີສ່ວນຮ່ວມຂອງຫຼາຍໆຂະແຫນງການ ສຸ່ມໃສ່ພື້ນທີ່ເປົ້າໝາຍດຽວກັນ ເພື່ອແກ້ໄຂບັນຫາສາຍເຫດຕົ້ນຕໍ ແລະ ສາເຫດພື້ນຖານຂອງການຂາດໂພຊະນາການ. ປະສົບການສາກົນ ໄດ້ຊີ້ໃຫ້ເຫັນວ່າ ຍຸດທະສາດທີ່ປະສົມປະສານກັນນີ້ ສາມາດແກ້ໄຂບັນຫາການຂາດສານອາຫານຊໍາເຮື້ອໄດ້ຢ່າງປະສົບຜົນສໍາເລັດ.
ທ່ານ ນິໂກລາ ປອນຕາຣາ (Mr. Nicola Pontara), ຜູ້ຈັດການທະນາຄານໂລກ ປະຈຳສປປ ລາວ ກ່າວວ່າ. “ສປປ ລາວມີອັດຕາການເຕີບໂຕທາງເສດຖະກິດທີ່ໜ້າປະທັບໃຈໃນຊ່ວງຫລາຍປີທີ່ຜ່ານມາ. ເພື່ອຮັກສາການຂະຫຍາຍຕົວດັ່ງກ່າວນີ້ໃນອະນາຄົດ, ຈື່ງຈຳເປັນທີ່ຈະຕ້ອງລົງທຶນເຂົ້າໃນຊັບພະຍາກອນມະນຸດຂອງປະເທດ. ການຂາດສານອາຫານໃນລະດັບທີ່ເປັນຢູ່ໃນປະຈຸບັນຄາດວ່າ ຈະສະລໍການເຕີບໂຕຂອງເສດຖະກິດປະມານ 2.4% ຂອງ GDP ຕໍ່ປີ”, “ທະນາຄານໂລກ ຄາດຫວັງທີ່ຈະສະໜັບສະໜູນລັດຖະບານ ໃນການນໍາໃຊ້ປະສົບການທີ່ປະສົບຜົນສໍາເລັດຈາກທົ່ວໂລກ ແລະ ປັບໃຊ້ເຂົ້າກັບສະພາບຕົວຈິງຂອງ ສປປ ລາວ ເພື່ອປັບປຸງຄວາມຢູ່ດີກິນດີ ແລະ ຊັບພະຍາກອນມະນຸດ ທີ່ເປັນລູກຫຼານຂອງພໍ່ແມ່ປະຊາຊົນລາວ ໃຫ້ນັບມື້ນັບດີຂື້ນເລື້ອຍໆ ”
ການຂາດສານອາຫານ ເປັນບັນຫາທີ່ສໍາຄັນທີ່ ຂັດຂວາງການພັດທະນາຂອງ ສປປ ລາວ. ໃນລະດັບປະເທດ, ການຂາດໂພຊະນາການຫຼືພາວະການຈະເລີນເຕີບໂຕຊ້າ ມີເຖິງໜຶ່ງສ່ວນສາມຂອງຈຳນວນເດັກນ້ອຍ ອາຍຸຕໍ່າກວ່າຫ້າປີ. ການເປັນໂຣກຂາດສານອາຫານຢ່າງຮຸນແຮງ ສາມາດເປັນອຸປະສັກ ກີດກັ້ນ ຕໍ່ການພັດທະນາທາງມັນສະຫມອງ, ການຮຽນຮູ້ໃນໂຮງຮຽນ, ແລະ ໃນທີ່ສຸດໃນການຊອກຫາວຽກເຮັດງານທໍາ, ເຮັດໃຫ້ຄອບຄົວມີຄວາມທຸກຍາກຫຼາຍຂື້ນ.
ປັດຈຸບັນ ທະນາຄານໂລກ ໄດ້ສະໜອງທຶນໃຫ້ແກ່ 16 ໂຄງການ ໃນ ສປປ ລາວ. ການລົງທຶນໃສ່ການພັດທະນາຊັບພະຍາກອນມະນຸດ, ລວມທັງການຫຼຸດຜ່ອນການຂາດສານອາຫານ, ຍັງແມ່ນຫນຶ່ງໃນຂົງເຂດວຽກງານທີ່ສໍາຄັນ ກຳນົດໄວ້ໃນຂອບຮ່ວມມືຂອງທະນາຄານໂລກ ແລະ ສປປລາວໃນຊ່ວງປີ 2017-2021.